
Επίσκεψη Δημάρχου Κιλκίς στο ΠΚΕΕΥΕ και δωρεά απινιδωτή 
Επίσκεψη στις εγκαταστάσεις του Πολυεθνικού Κέντρου Εκπαίδευσης Επιχειρήσεων Υποστήριξης της Ειρήνης (ΠΚΕΕΥΕ), στο στρατόπεδο Παπαθεοφίλου, πραγματοποίησε την Πέμπτη 30 Ιουλίου ο Δήμαρχος Κιλκίς Δημήτρης Κυριακίδης και ενημερώθηκε εμπεριστατωμένα από τον Διοικητή του Δημήτριο Καρατζά για τη λειτουργία και το υψηλό επίπεδο των επιχειρησιακών δυνατοτήτων του Κέντρου.
Πιστοποιημένο εκπαιδευτικό κέντρο του ΝΑΤΟ από το 2000, το ΠΚΕΕΥΕ έχει συνδέσει την πολύχρονη παρουσία του στην περιοχή μας με τη διεξαγωγή πολυεθνικών σχολείων κατά τα ισχύοντα διεθνή πρότυπα του ΝΑΤΟ, του ΟΗΕ, της ΕΕ και του ΟΑΣΕ, έχοντας εκπαιδεύσει 7.050 Έλληνες και αλλοδαπούς εκπαιδευόμενους από εκατόν δέκα χώρες σε επιχειρήσεις υποστήριξης της ειρήνης. Η επιχειρησιακή του δομή υποστηρίζεται από ένα ευρύ δίκτυο συνεργασιών που έχει αναπτύξει με ελληνικά πανεπιστημιακά ιδρύματα και διεθνή εκπαιδευτικά κέντρα. Η λειτουργία του Πολυεθνικού Κέντρου, όπως επισημάνθηκε, έχει συγχρόνως και ένα πολύ δυναμικό αποτύπωμα στην οικονομική ζωή του τόπου.
Ο Δήμαρχος Κιλκίς εξέφρασε τις θερμές ευχαριστίες του στον Διοικητή του ΠΚΕΕΥΕ για την ενημέρωση και ξενάγηση, εξαίροντας το έργο του Κέντρου στη διεθνή ασφάλεια και σταθερότητα.
Με την ευκαιρία της επίσκεψης ο Δήμαρχος Κιλκίς δώρισε στο ΠΚΕΕΥΕ έναν φορητό απινιδωτή προς ενίσχυση της δημόσιας υγείας και ασφάλειας.
